Συντεταγμένες: 45°N 5°E﻿ / ﻿45°N 5°E﻿ / 45; 5

Η **Ντρομ** (γαλλικά: *Drôme*) είναι γαλλικός νομός που βρίσκεται στα νοτιοανατολικά της Γαλλίας, στην περιοχή Ωβέρνη-Ρον-Αλπ. Το όνομά του προέρχεται από τον ποταμό Ντρομ. Πρωτεύουσα είναι η Βαλάνς.

Το Εθνικό Ινστιτούτο Στατιστικής και Οικονομικών Μελετών (INSEE) και το Ταχυδρομείο του αποδίδουν τον κωδικό 26. 

Έως το 2015 ήταν νομός της περιοχής Ρον-Αλπ. Την 1η Ιανουαρίου 2016 η περιοχή Ρον-Αλπ συγχωνεύτηκε με την περιοχή Ωβέρνη και πλέον αποτελούν τη νέα διοικητική περιοχή Ωβέρνη-Ρον-Αλπ.

Οι κάτοικοί του ονομάζονται Ντρομουά (ζ).

Γεωγραφικά στοιχεία
-------------------

Τοπίο στην οροσειρά του Βερκόρ
Οι περιοχές του νομού Ντρομ
Θέση του νομού Ντρομ στην Ωβέρνη-Ρον-Αλπ
Ο νομός Ντρομ αποτελεί τμήμα της περιοχής Ωβέρνη-Ρον-Αλπ. Έχει έκταση 6.530 τετραγωνικά χιλιόμετρα. 

Διοικητικά αποτελείται από 3 διαμερίσματα και περιλαμβάνει 364 κοινότητες. Ο πληθυσμός του νομού είναι 508.006 κάτοικοι (στην απογραφή του 2016). Πρωτεύουσα του νομού είναι η Βαλάνς (62.477 κάτοικοι) και υπονομαρχίες οι κοινότητες Ντι (4.585 κάτοικοι) και Νιόνς (6.742 κάτοικοι).

Βρίσκεται στο νοτιοανατολικό τμήμα της Γαλλίας και συνορεύει στα δυτικά με το νομό Αρντές, στα βόρεια και βορειοανατολικά με το νομό Ιζέρ, στα ανατολικά με το νομό Ωτ-Αλπ και στα νότια με τους νομούς Αλπ-ντε-Ωτ-Προβάνς και Βωκλύζ.

Το έδαφος του νομού Ντρομ χωρίζεται σε πέντε φυσικά τοπία: 

* την λοφώδη περιοχή μεταξύ των ποταμών Ροδανού και Ιζέρ στα βόρεια του νομού,
* την πεδιάδα της Βαλάνς (Βαλαντινουά), στα δυτικά,
* την κοιλάδα του Ροδανού, που εκτείνεται από βορρά προς νότο στα δυτικά ολόκληρου του νομού
* ένα τμήμα των γαλλικών Άλπεων στα ανατολικά του νομού. Αυτό περιλαμβάνει την οροσειρά του Βερκόρ, το δυτικό τμήμα της οροσειράς του Ντεβολουί, την ορεινή περιοχή του Ντιουά και την οροσειρά των Μπαρονί στα νότια, ορεινές περιοχές που ανήκουν στις Προάλπεις, οι οποίες αποτελούν το δυτικό σύνορο των Άλπεων.
* τη νότια Ντρομ, που ονομάζεται Ντρομ Προβενσάλ λόγω της γειτνίασης με την Προβηγκία.

Το υψηλότερο σημείο του νομού βρίσκεται στην οροσειρά του Ντεβολουί στα 2.456 μέτρα, το Ροσέ Ρον, και το χαμηλότερο βρίσκεται στα 50 μέτρα, στο σημείο όπου ο Ροδανός βγαίνει από το νομό προς τα νότια. Η κοιλάδα του ποταμού Ντρομ και η περιοχή του Ντιουά, στους πρόποδες των Βερκόρ, όπου βρίσκονται οι υψηλότερες κορυφές του νομού, λειτουργεί σαν μια μεταβατική γεωγραφική ζώνη προς το νότο. 

Στο νότο του νομού βρίσκεται το καντόνι Βαλρεάς, το οποίο ανήκει στο νομό Βωκλύζ και αποτελεί έτσι ένα θύλακα μέσα στο νομό Ντρομ.

Ο νομός έλαβε το όνομά του από τον ποταμό Ντρομ, έναν από τους παραποτάμους του Ροδανού, μήκους 110 χιλιομέτρων. Οι άλλοι ποταμοί είναι ο Ροδανός, που σχηματίζει το δυτικό σύνορο του νομού με το νομό Αρντές, και οι Ιζέρ, Αιγκ και Ουβέζ.

Κλίμα
-----

Το κλίμα στα βόρεια του νομού είναι ηπειρωτικό, πολύ πιο βροχερό και δριμύ και λιγότερο ηλιόλουστο από το μεσογειακό κλίμα του νότου. 

Κυριαρχούν δύο κύριοι τύποι ανέμου: ο μιστράλ (βόρειος άνεμος) και ο μαρέν (νότιος άνεμος). Ο μιστράλ είναι ξηρός άνεμος ενώ ο μαρέν φέρνει τον απαλό και υγρό μεσογειακό αέρα. Αυτοί οι άνεμοι μπορεί να είναι βίαιοι, ειδικά στην κοιλάδα του Ροδανού. 

Οι ετήσιες βροχοπτώσεις είναι αρκετά υψηλές: περίπου 850 έως 950 mm για σταθμούς πεδινών περιοχών. Οι βροχές είναι αρκετά καλά κατανεμημένες κατά τη διάρκεια των 12 μηνών του έτους στο βορρά και γίνονται ολοένα και πιο έντονες το φθινόπωρο ενώ όλο και πιο σπάνιες το καλοκαίρι και το χειμώνα (οι δύο ξηρές εποχές) προς τα νότια.

Υπάρχουν περίπου 20 μέρες με μέση χιονόπτωση στα βόρεια της Ντρομ (πολύ περισσότερες στα βουνά) και όλο και λιγότερες νότια (10 ημέρες με χιονόπτωση στο Μοντελιμάρ).

Οι ομίχλες είναι έντονες, ειδικά το φθινόπωρο, αλλά μπορεί επίσης να είναι έντονες ακόμη και το καλοκαίρι.

Γλώσσα
------

Έμβλημα της Ντρομ
Στην περιοχή του νομού Ντρομ ομιλούνται δύο παραδοσιακές γλώσσες: 

* στο βόρειο τμήμα ομιλούνταν παραδοσιακά τα γαλλοπροβηγγιανά (ή αρπιτανικά)
* στο νότιο μισό του νομού επικρατούσε η οξιτανική γλώσσα, σε τοπική διάλεκτο που ονομάζεται βιβαρο-αλπίν και τοπικές παραλλαγές.

Ιστορία
-------

Το κάστρο των Αντεμάρ 
Στο έδαφος του νομού Ντρομ στην αρχαιότητα ήταν εγκατεστημένες οι κελτικές φυλές των Αλλοβρόγων, οικισμοί των οποίων βρέθηκαν κυρίως στις όχθες του ποταμού Ιζέρ, και των Βοκόντιων. 

Ως επαρχία της Ρωμαϊκής αυτοκρατορίας, η περιοχή γνώρισε οικονομική άνθηση. Στις εύφορες κοιλάδες της περιοχής του σημερινού νομού Ντρομ δημιουργήθηκαν πολυάριθμοι οικισμοί. Οι άνθρωποι ζούσαν κυρίως από τη γεωργία. Οι κοινότητες Σαιν-Πωλ-Τρουά-Σατώ (Augusta Tricastinorum), Ντι (Colonia Augusta Dea Vocontiorum) και Βαλάνς (Julia Valencia) αναπτύχθηκαν και ήταν σημαντικά εμπορικά κέντρα. 

Κατά τη διάρκεια του 11ου, 12ου και 13ου αιώνα πολλοί πόλεμοι διεξήχθησαν σ'αυτήν την περιοχή μεταξύ των επισκόπων, των κομήτων και άλλων ευγενών. Τέλος, ο Φρειδερίκος Α΄ Βαρβαρόσσα αποσύρθηκε υπέρ του επισκόπου της Βαλάνς.

Πριν από το 1789, η περιοχή ανήκε κυρίως στην επαρχία του Ντωφινέ. 

### Η δημιουργία του νομού

Ο νομός Ντρομ είναι ένας από τους αρχικά 83 νομούς (πλέον 101) που δημιουργήθηκαν κατά τη διάρκεια της Γαλλικής Επανάστασης στις 4 Μαρτίου 1790, σύμφωνα με το νόμο της 22ας Δεκεμβρίου 1789, με την κατάργηση των παλαιών επαρχιών.

Δημιουργήθηκε από ένα τμήμα της επαρχίας Ντωφινέ, στην οποία ανήκε με τους νομούς Ιζέρ και Ωτ-Αλπ.

Τα όρια του νομού επανειλημμένα τροποποιήθηκαν, όπως με τη δημιουργία του νομού Βωκλύζ το 1793. Μετά από διάφορες τροποποιήσεις, το καντόνι Βαλρεάς ανήκει στο νομό Βωκλύζ και αποτελεί έτσι ένα θύλακα μέσα στο νομό Ντρομ.

Έως το 2015, η Ντρομ ήταν ένας από τους 8 νομούς (Αιν, Αρντές, Ντρομ, Ιζέρ, Λουάρ, Ρον, Σαβοΐα και Άνω Σαβοΐα) της περιοχής Ρον-Αλπ. Την 1η Ιανουαρίου 2016 η περιοχή Ρον-Αλπ συγχωνεύτηκε με την περιοχή Ωβέρνη και πλέον αποτελούν τη νέα διοικητική περιοχή Ωβέρνη-Ρον-Αλπ.

Διοικητική διαίρεση
-------------------

Τα διαμερίσματα του νομού Ντρομ
Ο νομός Ντρομ χωρίζεται σε 3 διαμερίσματα, 19 καντόνια και 364 κοινότητες:

| Διαμέρισμα | Καντόνια | Κοινότητες | Πληθυσμός
Απογραφή 2016 | Έκταση
χμ² | Πυκνότητα
Κάτ./χμ² | Κωδ.
INSEE |
| --- | --- | --- | --- | --- | --- | --- |
| Ντι | 5 | 112 | 67.036 | 2.498,70 | 27 | 261 |
| Νιόνς | 6 | 149 | 148.049 | 2.478,78 | 60 | 262 |
| Βαλάνς | 12 | 103 | 292.921 | 1.553,08 | 189 | 263 |
| Σύνολο νομού | 19 | 364 | 508.006 | 6.530,56 | 78 | 26 |

Πόλεις
------

Ρομάν-συρ-Ιζέρ
  



Οι κυριότερες πόλεις του νομού Ντρομ| Πόλη | Πληθυσμός (2016) | Διαμέρισμα |
| --- | --- | --- |
| Βαλάνς | 62.477 | Βαλάνς |
| Μοντελιμάρ | 38.692 | Νιόνς |
| Ρομάν-συρ-Ιζέρ | 33.310 | Βαλάνς |
| Μπουρ-λε-Βαλάνς | 20.078 | Βαλάνς |
| Πιερλάτ | 13.286 | Νιόνς |
| Νιόνς | 6.742 | Νιόνς |
| Ντι | 4.585 | Ντι |

Οικονομία
---------

Καλλιέργεια λεβάντας στην κοινότητα Ντι
Νουγκά, παραδοσιακό γλύκισμα του Μοντελιμάρ
Το μεγαλύτερο μέρος της οικονομίας του νομού Ντρομ βρίσκεται στα δυτικά του νομού, κατά μήκος του Ροδανού. Αυτή η ζώνη, στην οποία επικεντρώνεται η πλειοψηφία του πληθυσμού του νομού, εξυπηρετείται επίσης από σημαντικές οδικές αρτηρίες όπως ο αυτοκινητόδρομος Α7 καθώς και οι σιδηροδρομικές γραμμές LGV Ρον-Αλπ και LGV Μεντιτερανέ. Η οικονομική δραστηριότητα της περιοχής της Βαλάνς ενισχύθηκε από την έναρξη λειτουργίας του σταθμού Βαλάνς TGV το 2001.

**Γεωργία**

Η γεωργία του νομού χαρακτηρίζεται από πολλές μικρές εκμεταλλεύσεις με πολύ διαφορετικές καλλιέργειες (φρούτα και λαχανικά, αμπέλια, αρωματικά και φαρμακευτικά φυτά, κτηνοτροφία) εκτός από την πεδιάδα της Βαλάνς και της Βαλνταίν κοντά στο Ροδανό, όπου υπάρχει εντατική καλλιέργεια σε μεγάλες εκτάσεις, σε αντίθεση με την ανατολική πλευρά του νομού και τη νότια περιοχή του νομού.

Ο νομός είναι επίσης ο δεύτερος σε βιολογική καλλιέργεια της Γαλλίας μετά το νομό Βαρ (17,7%) με το 16,5% πιστοποιημένης βιολογικής παραγωγής. Κάθε χρόνο, ο νομός συμμετέχει στη Διεθνή Έκθεση Γεωργίας.

Ανάμεσα στα κρασιά που παράγονται τοπικά είναι και τα Κοντέ Ροντανιέν.

**Βιομηχανία**

Η περιοχή της Βαλάνς είναι έδρα εταιρειών με ειδίκευση στην αεροναυπηγική, αυτοματισμούς, ηλεκτρονικά, μικρομηχανική, άμυνα. Υπάρχουν εργοστάσια εξειδικευμένα στην αεροδιαστημική βιομηχανία,τη νανοτεχνολογία, την άμυνα και την πληροφορική, εργοστάσια αθλητικού εξοπλισμού, εργοστάσια παραγωγής ποτών και κονσερβοποίησης φρούτων, εργοστάσια κατασκευής κονσερβοποιημένων φρούτων και γλυκών μπισκότων, μονάδες παραγωγής και διανομής ελαστικών. Υπάρχουν επίσης συγκροτήματα εργοστασίων και εταιρειών μεταλλουργίας, ηλεκτρονικής, μηχανικής ακριβείας και αγροτικής βιομηχανίας.

Τουρισμός- αξιοθέατα
--------------------

Κάστρο του Συζ-λα-Ρους
Το σπήλαιο Ταΐς
Ο τουρισμός στη Ντρομ περιλαμβάνει μια μεγάλη ποικιλία πολιτιστικών και αθλητικών δραστηριοτήτων.

Πολιτιστικός τουρισμός: Θρησκευτικά και ιστορικά μνημεία.

Πράσινος και αθλητικός τουρισμός: Υπαίθριες δραστηριότητες στα βουνά:

* το χειμώνα: σκι στα χιονοδρομικά κέντρα
* το καλοκαίρι: εκδρομές, ορεινή ποδηλασία στην ορεινή περιοχή, πεζοπορία,αλεξίπτωτο πλαγιάς κ.α.

Ο ποταμός Ντρομ είναι επίσης ένα εξαιρετικό μέρος για κανό και καγιάκ. Την άνοιξη η ροή του νερού επιτρέπει και ράφτινγκ. Το δάσος Σαού είναι γνωστό για τα μονοπάτια αναρρίχησης του.

Τα πιο δημοφιλή τουριστικά αξιοθέατα είναι:

* Η φάρμα με κροκόδειλους στο Πιερλάτ
* τα τρία κάστρα του νομού: Γκρινιάν, Συζ-λα-Ρους και Αντεμάρ.
* Τα χιονοδρομικά κέντρα του νομού
* το ιδανικό παλάτι του ταχυδρόμου Φερντινάν Σεβάλ
* το Παλάτι καραμέλας και νουγκά στο Μοντελιμάρ
* Το παλαιολιθικό σπήλαιο της Ταΐςστην οροσειρά του Βερκόρ.

* **Αξιοθέατα και ιστορικοί χώροι του νομού Ντρομ**
* Ο καθεδρικός ναός της ΒαλάνςΟ καθεδρικός ναός της Βαλάνς
* Το κάστρο του ΓκρινιάνΤο κάστρο του Γκρινιάν
* Το κάστρο του ταχυδρόμου Φερνινάντ ΣεβάλΤο κάστρο του ταχυδρόμου Φερνινάντ Σεβάλ
* Η ΝιόνςΗ Νιόνς
* Το κάστρο του ΩλάνΤο κάστρο του Ωλάν
* Ο πύργος της ΚρεστΟ πύργος της Κρεστ
* Κάστρο του ΖενάΚάστρο του Ζενά

Παραπομπές
----------

1. ↑  (Γαλλικά) «Le préfet de la Drôme». *drome.gouv.fr*. Αρχειοθετήθηκε από το πρωτότυπο στις 9 Σεπτεμβρίου 2019. Ανακτήθηκε στις 15 Σεπτεμβρίου 2019.
2. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
3. ↑ . «www.habitants.fr».
4. ↑ . «Χάρτης του νομού Ντρομ».
5. ↑ . «Francoprovençal et occitan en Rhône-Alpes» (PDF). Αρχειοθετήθηκε από το πρωτότυπο (PDF) στις 4 Νοεμβρίου 2019.
6. ↑ . «ladromemontagne».
7. ↑ . «palais-bonbons».
8. ↑ . «visites-nature-vercors.com/fr/thais».

Εξωτερικοί σύνδεσμοι
--------------------

* Η σελίδα του Γενικού Συμβουλίου (γαλλικά)
* Η επίσημη σελίδα του νομού Ντρομ (γαλλικά)

|  |  |  |  |
| --- | --- | --- | --- |
| 

| π • σ • ε
Νομοί της Γαλλίας |
| --- |
|  |
| 
* 01 Αιν
* 02 Αιν
* 03 Αλλιέ
* 04 Αλπ-ντε-Ωτ-Προβάνς
* 05 Ωτ-Αλπ
* 06 Αλπ-Μαριτίμ
* 07 Αρντές
* 08 Αρδέννες
* 09 Αριέζ
* 10 Ωμπ
* 11 Ωντ
* 12 Αβερόν
* 13 Μπους-ντυ-Ρον
* 14 Καλβαντός
* 15 Καντάλ
* 16 Σαράντ
* 17 Σαράντ-Μαριτίμ
* 18 Σερ
* 19 Κορέζ
* 2A Νότια Κορσική
* 2B Άνω Κορσική
* 21 Κοτ-ντ'Ορ
* 22 Κοτ-ντ'Αρμόρ
* 23 Κρεζ
* 24 Δορδόνη
* 25 Ντου
* 26 Ντρομ
* 27 Ερ
* 28 Ερ-ε-Λουάρ
* 29 Φινιστέρ
* 30 Γκαρ
* 31 Ωτ-Γκαρόν
* 32 Ζερς
* 33 Ζιρόντ
* 34 Ερώ
* 35 Ιλ-ε-Βιλαίν
* 36 Αντρ
* 37 Αντρ-ε-Λουάρ
* 38 Ιζέρ
* 39 Ζυρά
* 40 Λαντ
* 41 Λουάρ-ε-Σερ
* 42 Λουάρ
* 43 Ωτ-Λουάρ
* 44 Λουάρ-Ατλαντίκ
* 45 Λουαρέ
* 46 Λοτ
* 47 Λοτ-ε-Γκαρόν
* 48 Λοζέρ
* 49 Μαιν-ε-Λουάρ
* 50 Μανς
* 51 Μαρν
* 52 Ωτ-Μαρν
* 53 Μαγιέν
* 54 Μερτ-ε-Μοζέλ
* 55 Μεζ
* 56 Μορμπιάν
* 57 Μοζέλ
* 58 Νιέβρ
* 59 Νορ
* 60 Ουάζ
* 61 Ορν
* 62 Πα-ντε-Καλαί
* 63 Πουί-ντε-Ντομ
* 64 Ατλαντικά Πυρηναία
* 65 Άνω Πυρηναία
* 66 Ανατολικά Πυρηναία
* 67 Κάτω Ρήνος
* 68 Άνω Ρήνος
* 69 Ρον
* 70 Ωτ-Σον
* 71 Σον-ε-Λουάρ
* 72 Σαρτ
* 73 Σαβοΐα
* 74 Άνω Σαβοΐα
* 75 Παρίσι
* 76 Σεν-Μαριτίμ
* 77 Σεν-ε-Μαρν
* 78 Ιβλίν
* 79 Ντε-Σεβρ
* 80 Σομ
* 81 Ταρν
* 82 Ταρν-ε-Γκαρόν
* 83 Βαρ
* 84 Βωκλύζ
* 85 Βαντέ
* 86 Βιέν
* 87 Ωτ-Βιέν
* 88 Βοζ
* 89 Ιόν
* 90 Έδαφος του Μπελφόρ
* 91 Εσόν
* 92 Ω-ντε-Σεν
* 93 Σεν-Σαιν-Ντενί
* 94 Βαλ-ντε-Μαρν
* 95 Βαλ-ντ'Ουάζ

Υπερπόντιοι νομοί
971 Γουαδελούπη
972 Μαρτινίκα
973 Γαλλική Γουιάνα
974 Ρεϋνιόν
976 Μαγιότ |

 |

|  |  |
| --- | --- |
| 

|  |
| --- |
| * Πύλη:Γαλλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 133623905
* LCCN: n81022472
* GND: 4085493-0
* BNF: cb11931331t (data)

 |

 |